Document ID: /roh_data/filtered/fineweb-2-filterrobots_roh.jsonl.gz/26654

I dat scolas per daventar ventiraivel – ed i dat funtaunas da nossa ventira e da nos bainesser. Ina tala funtauna è la fortuna dad avair vairs amis ed amias. Ma tgè è quai propi, in bun ami? Gia ils vegls filosofs cartevan ch’ina veta senza amis saja in trist destin. Parents avain nus tuts, quels na savain nus betg eleger. Era collegas e cumpogns dat i blers sut las stailas. Ma per avair amis stuain nus sez far la tscherna. E tgenins èn ils criteris per eleger bain ils amis? In Forum dad Iso Camartin davart las funtaunas da nossa ventira.